新開河食鱖魚戲成
作者：李綱
朝代：宋

paragraphs: 平湖渺漫煙蒼蒼，菰蒲擢秀新荷香。
漁舟演漾出深浦，舟中鮮鱖肥而臧。
傳呼就買不論價，得錢留魚魚眼光。
細鱗哆口傳鬐鬛，斕斑點黑微塗黄。
巨盆汲水養餘息，撥剌奮尾猶洋洋。
付庖薦酒擇困者，揮刀切玉芼桂薑。
麯生風味已醖藉，得此更使不可忘。
松江之鱸不足憶，銀色詎數綿州魴。
惜哉行役難駐櫂，一飽未許杯盤常。
雨蓑煙笠乃吾事，安得獨釣青茫茫。